9. schôdza NR SR - 14.deň - B. popoludní
Dátum: 2024-02-22
Poslanec: Kéry, Marián (SMER - SD)
Druh vystúpenia: Vystúpenie v rozprave

66. Vážený pán predsedajúci, dámy a páni, hebrejské slovo šoa aj po toľkých rokoch od tragédie, ktorá sa udiala počas druhej svetovej vojny, vzbudzuje medzi obyvateľmi Izraela minimálne rešpekt, ak nie strach. Je to spomienka na to, čo sa udialo počas druhej svetovej vojny, kedy nacistická mašinéria prijatím zákonov a realizáciou pripravila o život viac ako šesť miliónov Židov. Spomeniem, že aj slovenský štát prijal asi najtvrdší zákon, ktorý bol proti Židom, našim židovským spoluobčanom, tzv. Židovský kódex, kedy sme najskôr pozbavili našich spoluobčanov Židov občianskych a politických práv, siahli sme im na majetok, a potom sme ich poslali na smrť. Prvý transport z územia Slovenska bol 25. marca v roku 1942, a kedy z územia Slovenska odišla tisícka žien a mladých dievčat. Je to čierna škvrna na našich, slovenských dejinách. Prečo to hovorím? Pretože od toho obdobia nikdy za jeden deň nezahynulo násilnou smrťou také množstvo Židov, ako to bolo pri brutálnom útoku teroristickej organizácie Hamas. Jej členovia 7. októbra v minulom roku vtrhli na územie Izraela a naozaj veľmi brutálnym spôsobom, o ktorom hovoril napríklad pán poslanec Krajčí, povraždili 1 200 nevinných civilistov vrátane žien a detí. Okrem toho zobrali násilne do zajatia 240 rukojemníkov. Samozrejme, že Izrael sa nemohol na to dívať bez povšimnutia a musel konať. A aj z tohto miesta hovorím o tom, že mal právo a má právo na sebaobranu, ale chcem sa opýtať, od toho obdobia, ako Izrael spustil vojenskú akciu, prišlo do dnešného dňa o život takmer 29-tisíc civilistov, Palestínčanov vrátane žien a detí, dokonca to číslo hovorí, že z tých 29-tisíc obetí je viac ako polovica, tvoria ju ženy a deti. A, pán poslanec Krajčí alebo pán poslanec Galko, tieto čísla nemám z Hamasu, našťastie nikoho z tejto organizácie nepoznám, tieto čísla nášmu ministerstvu zahraničných vecí a európskych záležitostí poskytuje Organizácia Spojených národov. Tá takisto poskytla informáciu o tom, že počas niekoľkých týždňov zahynula na území Palestíny viac ako stovka humanitárnych pracovníkov Organizácie Spojených národov. Ja len tak pre ilustráciu, pásmo Gazy je územie len o niečo väčšie, ako je rozloha nášho hlavného mesta, a žije tam viac ako 2,1 mil. obyvateľov, takže som presvedčený o tom, že ten vojenský útok nebol vedený v súlade s medzinárodným a humanitárnym právom. Chcem oceniť zahraničnú politiku Spojených štátov. Tak ako pomerne tvrdo kritizujem Spojené štáty ako hegemóna v Severoatlantickej aliancii v konflikte na Ukrajine, tu, naopak, chcem oceniť politiku Spojených štátov, minister zahraničných vecí Antony Blinken veľmi pravidelne a parlam... a permanentne či už telefonickom rozhovore, alebo s osobnými stretnutiami, stretol sa tak s predstaviteľmi Izraela, Palestíny, ale aj Saudskej Arábii, Egypta, Kataru a ďalších štátov, pretože Spojené štáty cítia, že tento konflikt medzi Izraelom a Palestínou by mohol prerásť do globálneho konfliktu. Ja si spomeniem alebo poviem, že Spojené štáty, samozrejme, majú veľmi dobré, nadštandardné vzťahy s Izraelom, a dúfam, že mi odpustíte, teraz si spomeniem na film Golda, ktorý som videl, a je tam vykreslená Jomkipurská vojna, kedy bývalá minis... bývalá ministerka, ministerská predsedkyňa Golda Meirová žiadala o pomoc vtedajšieho ministra zahraničných vecí Spojených štátov Henryho Kissingera, a on jej odpovedá: „Viete, ja som v prvom rade občan Spojených štátov, v druhom rade minister zahraničných vecí a až v treťom rade som Žid.“ A ona mu veľmi pohotovo odpovedala: „Ale zabúdate, pán minister, že u nás sa číta sprava doľava.“ Ja chcem povedať, že Spojené štáty tým, že sa vložili do tohto konfliktu, naozaj dosiahli, že sa prijalo také dočasné prímerie, že tam mohli prísť humanitárni pracovníci, bola dovezená humanitárna pomoc, pitná voda, lieky, potraviny, že dokonca došlo k výmene rukojemníkov, Hamas prepustil rukojemníkov z Izraelu a, naopak, Izrael prepustil palestínskych väzňov, ktorí boli vo väzení na jeho území. A na záver chcem povedať, že som veľmi rád, že Slovenská republika, ako aj viaceré štáty volajú po dvojštátnom riešení tohto problému. Ja len zase trošku historický exkurz. V roku 1947 Organizácia Spojených národov rozhodla o tom, že historické územie Palestíny bude rozdelené medzi dva štáty, medzi izraelský štát, ktorý mal zabrať nejakých 56 % z tohto územia, a arabský štát, ktorý mal mať zvyšok. Ale dodnes Palestína ako štát nevznikla. Slovenská republika má stály zastupiteľský úrad v Tel Avive. Máme... a kultúrny inštitút máme v Jeruzaleme, chcem oceniť prácu nášho riaditeľa Jakuba Urika, ktorý tam naozaj vykonáva veľmi dobrú prácu, a aj teraz v kultúrnom inštitúte sa stretávajú aj Palestínci, Arabi aj Židia. Ale v Ramalláhu máme len styčný úrad a myslím si, že v tomto máme rest voči Palestíne, a bol by som rád, keby aj v Ramalláhu vznikol samostatný zastupiteľský úrad. Na záver mi dovoľte povedať, že predtým, než som nejakým spôsobom dal na papier tento návrh uznesenia, tak som sa 8. novembra v minulom roku v jeden deň stretol aj s veľvyslancom Izraela pánom Levonom, aj s veľvyslankyňou Palestíny, pani veľvyslankyňou Safou Khaldi. Spomínam si aj na stretnutie, ktoré sme absolvovali s pánom poslancom a podpredsedom zahraničného výboru Tomášom Valáškom, kedy sme prijali rodinu Yaira Yaakova, uneseného hnutím Hamas, a stretli sme sa s jeho sestrou, s jeho dcérou, naozaj veľmi emotívne stretnutie a dokonca som bol prítomný v tomto roku 6. februára na prijatí štátnej tajomníčky ministerstva zahraničných vecí Palestíny pani Amal Džadu, ktorú prijal podpredseda Národnej rady Ľuboš Blaha. A na záver mi dovoľte, aby som prečítal text uznesenia, ktorý bol schválený zahraničným výborom 7. decembra minulého roku: „Zahraničný výbor Národnej rady Slovenskej republiky kategoricky odsudzuje bezprecedentný teroristický útok hnutia Hamas na Izrael zo 7. októbra 2023, pri ktorom bolo zavraždených viac než 1 200 ľudí vrátane žien a detí a viac ako 240 osôb bolo odvlečených za rukojemníkov do pásma Gazy. Vyzýva k okamžitému zastaveniu pokračujúceho ostreľovania Izraela a jeho obyvateľov, k bezpodmienečnému prepusteniu všetkých rukojemníkov a k ich bezpečnému návratu do ich domovov. Odsudzuje vlnu antisemitizmu, ktorá sa šíri nielen na sociálnych sieťach, ale aj na demonštráciách v niektorých európskych krajinách napriek poučeniu z dejín holokaustu. Vyjadruje hlboké poľutovanie nad stratami na životoch a zároveň solidaritu a podporu Izraelu v jeho práve na primeranú sebaobranu v rámci medzinárodného humanitárneho práva. Zdôrazňuje, že rázna reakcia voči terorizmu nesmie viesť k zbytočným stratám na nevinných ľudských životoch aj eventuálne k vojnovým zločinom, resp. k zločinom proti ľudskosti. Považuje spôsob vojenskej reakcie Izraela, pri ktorej zahynulo viac než 12-tisíc Palestínčanov“, to bolo vtedy aktuálne číslo, „z ktorých viac než polovicu tvoria nevinné ženy a deti, za neprimeraný a neakceptovateľný v zmysle medzinárodného humanitárneho práva a Ženevských konvencií. Odsudzuje nevyprovokované násilie izraelských osadníkov voči palestínskym obyvateľom Západného brehu a vyzýva izraelskú vládu, aby voči páchateľom násilia rázne zakročila s cieľom predchádzať ďalšiemu rozšíreniu konfliktu. Zahraničný výbor s krajným znepokojením poukazuje na katastrofálnu humanitárnu situáciu palestínskeho civilného obyvateľstva v pásme Gazy, ktoré nemá dostatočný prístup k pitnej vode, potravinám, liekom, zdravotnej starostlivosti a energiám, pričom svoje domovy bolo nútených opustiť niekoľko stoviek tisíc Palestínčanov. Podotýkajú, že túto situáciu nebude možné uspokojivo vyriešiť, pokiaľ nebudú bojové operácie ukončené prímerím alebo inou primeranou formou. Považuje dohodu o dočasnom prímerí, výmene izraelských rukojemníkov za palestínskych väzňov a posilnení humanitárnej pomoci pre pásmo Gazy dosiahnutú 22. novembra 2023 za krok pozitívnym smerom. Prejavuje úctu pracovníkom Organizácie Spojených národov, humanitárnych organizácií a novinárom, ktorí v tomto konflikte zahynuli pri plnení svojich povinností, a zároveň vyjadruje úprimnú sústrasť ich pozostalým. Zahraničný výbor zdôrazňuje, že násilie nie je a nemôže byť riešením žiadneho konfliktu, vyzýva preto medzinárodné spoločenstvo, aby vynaložilo maximálne úsilie na zastavenie bojov a špirály násilia a zamedzenie ich prieniku do širšieho regiónu Blízkeho východu. Zastáva názor, že jedinou zmysluplnou cestou k dlhodobému a stabilnému riešeniu konfliktu sú priame rokovania medzi Izraelčanmi a Palestínčanmi vedúce k stabilite, prosperite a trvalému mieru medzi oboma národmi, opätovne preto vyzýva obe strany, aby podnikli všetky kroky potrebné pre obnovenie mierových rokovaní. Zahraničný výbor Národnej rady Slovenskej republiky konštatuje, že Slovenská republika dlhodobo podporuje dvojštátne riešenie izraelsko-palestínskeho konfliktu v zmysle medzinárodného práva, ktoré považuje za jediné trvalo udržateľné spĺňajúce základné požiadavky oboch strán, Izraelčanov na bezpečnosť a Palestínčanov na zvrchovanú štátnosť.“ Dámy a páni, ďakujem za pozornosť.